**ΕΞΑΙΡΕΤΙΚΑ ΕΠΕΙΓΟΝ**

Σύμφωνα με τις υπ’ αριθ. 44229/Ε2/16-04-2021 και 44260/Ε2/16-04-2021 Προσκλήσεις του Υ.ΠΑΙ.Θ., οι εκπαιδευτικοί που ανήκουν οργανικά ή βρίσκονται στη Διάθεση του Π.Υ.Σ.Δ.Ε. Ανατ. Αττικής δύνανται να υποβάλουν **αίτηση απόσπασης**, για το διδακτικό ή σχολικό έτος 2021-2022, κατά περίπτωση.

Σας επισημαίνουμε ότι όλα τα απαραίτητα δικαιολογητικά θα πρέπει να είναι πρόσφατα (τελευταίου τριμήνου) και **να υποβληθούν αποκλειστικά σύμφωνα με τα οριζόμενα από τις ως άνω Προσκλήσεις**.

**Λόγω των ιδιαίτερα πιεστικών προθεσμιών** ελέγχου των αιτήσεων που θέτει το Υπουργείο Παιδείας και δεδομένου του πλήθους των εκπαιδευτικών που αιτούνται απόσπαση, παρακαλούμε τους εκπαιδευτικούς αρμοδιότητάς μας όπως:

1) Υποβάλουν αιτήσεις απόσπασης **το συντομότερο δυνατό,** αποφεύγοντας τις τελευταίες ημέρες της προθεσμίας,

2) Υποβάλουν **προσφάτως εκδοθέντα** (**τριμήνου**) και κατά περίπτωση, **δικαιολογητικά** εντοπιότητας, συνυπηρέτησης, οικογενειακής κατάστασης και φοιτητικής ιδιότητας τέκνων, προκειμένου να διευκολυνθεί και να επισπευσθεί η διαδικασία ελέγχου των αιτήσεων.

Λόγω των ιδιαίτερων συνθηκών εργασίας που διαμορφώθηκαν στο πλαίσιο λήψης μέτρων για την ανάγκη περιορισμού της διάδοσης του COVID-19 και των σοβαρών προβλημάτων επικοινωνίας που ανακύπτουν εξ αυτού του λόγου, **εφιστούμε την προσοχή** των εκπαιδευτικών στην **ορθή υποβολή** (μέσω της πλατφόρμας) των απαραίτητων δικαιολογητικών, καθόσον, σε περίπτωση ελλιπούς/λανθασμένης υποβολής δικαιολογητικών, θα είναι εξαιρετικά δυσχερής η τηλεφωνική επικοινωνία των αρμόδιων υπαλλήλων της Υπηρεσίας μας με τους ενδιαφερόμενους και αντίστροφα.

Οι εκπαιδευτικοί καλούνται να **ελέγξουν επισταμένως την ορθότητα** όλων των στοιχείων που αναγράφονται στην αίτησή τους, διότι αυτή επέχει θέση **Υπεύθυνης Δήλωσης.**

Τέλος, παρακαλούνται οι Διευθυντές/ντριες όπως μεριμνήσουν για την ενημέρωση όλων ανεξαιρέτως των εκπαιδευτικών που ανήκουν οργανικά ή με προσωρινή τοποθέτηση στη σχολική τους μονάδα.

Από τη Δ.Δ.Ε. Ανατ. Αττικής